Segja má að upprunaábyrgð sé nokkurs konar gæðavottun á raforku sem felur í sér staðfestingu á að hún sé framleidd með orkugjöfum sem skilgreindir hafa verið sem endurnýjanlegir . Kaupendur upprunaábyrgða eru fyrst og fremst fyrirtæki í Evrópu sem hafa ekki aðgang að endurnýjanlegri orku en vilja styðja við framleiðslu hennar . Með því að kaupa upprunaábyrgðir geta fyrirtæki bætt ímynd sína , lokkað til sín viðskiptavini og jafnvel uppfyllt lagalegar kröfur , enda heimila upprunaábyrgðirnar þeim að lýsa því yfir að starfsemi þeirra nýti hreina orku og valdi minni losun gróðurhúsalofttegunda og minni kjarnorkuúrgangi en ella . Ávinningur af sölu upprunaábyrgða og áhrif á ímynd Íslands Upprunaábyrgðir eru ný tekjuöflunarleið fyrir framleiðendur endurnýjanlegrar orku . Það kemur því á óvart að markaðsverð íslenskra upprunaábyrgða er með því lægsta sem þekkist í Evrópu og að hagnaður orkufyrirtækja af viðskiptunum er að sama skapi lítill . Hafa verður í huga að hver upprunaábyrgð sem seld er frá Íslandi hefur í för með sér að einhvers staðar í Evrópu er notuð óhrein orka undir þeim formerkjum að um endurnýjanlega orku sé að ræða . Markaðsverð íslenskra upprunaábyrgða er lágt og því má segja að með þessu fyrirkomulagi sé orkunotendum í Evrópu gert kleift að réttlæta áframhaldandi notkun óhreinnar orku með litlum tilkostnaði , án þess að nokkur aukning verði á framleiðslu endurnýjanlegrar orku hér á landi umfram það sem orðið hefði hvort sem er . Það er því við hæfi að enda þessar hugleiðingar á að spyrja hvort sala íslenskra orkufyrirtækja á upprunaábyrgðum sé til þess fallin að stuðla að aukinni notkun endurnýjanlegrar orku – eða hvort það sé hugsanlegt að hún hafi öfug áhrif ? Höfundar vinna hjá Environice – Umhverfisráðgjöf Íslands Greinin birtist fyrst í nýjasta Kjarnanum . Við tökum hlutverk okkar sem fjölmiðill í þjónustu almennings alvarlega .